《奉送醇老》
宋代·沈辽

近世考吏师，谁如李荆州。斯人不可作，伊洛青松丘。

江上逢故客，扬名谈旧游。蚤被北海荐，不向龙门羞。

三年州从事，利刀无全牛。毁誉岂无人，春梦空悠悠。

乃知云台栋，当向华岱求。潢污一尺水，岂能纵吞舟。

老夫卧山野，自将麋鹿俦。虽云相见晚，笑语欣相投。

旷不入州府，何由接绸缪。江南二月春，坐想颍水流。

适当及瓜代，哂笑岂不优。它年青云路，六翮固已修。

嵩杪有高士，为记南山幽。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。